УСТАВ

на

СДРУЖЕНИЕ С НЕСТОПАНСКА ЦЕЛ

“МЕСТНА ИНИЦИАТИВНА ГРУПА ГУЛЯНЦИ-ПЛЕВЕН.”

ГЛАВА ПЪРВА – ОБЩИ РАЗПОРЕДБИ
Статут
Чл. 1.
(1) Настоящият Устав урежда устройството и дейността на сдружение с нестопанска цел “Местна инициативна група Гулянци - Плевен”, наричано по-нататък в Устава “Сдружението”.

(2) Сдружението е юридическо лице, съгласно българското законодателство, носител на всички права и задължения, които не са свързани с естествените качества на физическите лица и може да притежава имущество.
(3) Сдружението може да има клонове.
Писмени актове
Чл. 2.
Всяко писмено изявление от името на Сдружението, извършвано при осъществяване на дейността на същото, трябва да съдържа неговото наименование, седалище, адрес, както и данни за неговата регистрация, включително и БУЛСТАТ номер.
Наименование
Чл. 3.
(1) Наименованието на Сдружението е както следва: Сдружение с нестопанска цел “ Местна инициативна група Гулянци - Плевен ” или съкратено СНЦ “МИГ Гулянци - Плевен”.
(2) Наименованието на Сдружението се изписва допълнително на английски език по следния начин “Local Action Group Gulyantsi - Pleven” Non-Governmental Organization или съкратено “LAG Gulyantsi - Pleven” NGO.
Седалище и адрес на управление
Чл. 4.
(1) Седалището на Сдружението е в гр. Гулянци, общ. Гулянци, обл. Плевен, пл. „Свобода“ № 4, ет.1, стая – „Офис“.
(2) Адресът на управление на Сдружението, с изключение на първия адрес, който се определя с решение на учредителите, се определя от Управителния съвет.

Срок
Чл. 5. 
Сдружението се учредява за неопределен срок.
Определяне вида и предмета на дейност
Чл. 6. 
Сдружението се самоопределя като организация за осъществяване на общественополезна дейност със следния предмет – подпомагане на доброто управление и устойчивото развитие на територията на община Гулянци и 5 населени места от община Плевен: Ясен, Буковлък, Опанец, Върбица и Бръшляница.  

Целите и средства за тяхното постигане

Чл. 7.
Сдружението си поставя следните цели: 
1. Да подпомага развитието на селските райони в сферите на
конкурентноспособността, опазването на околната среда и природните ресурси, подобряване качеството на живот и разнообразяване на икономическите дейности в селските райони отдолу-нагоре, включително чрез подхода „Водено от общностите местно развитие“/ВОМР.
2.Да развива и утвърждава европейските практики и подходи за децентрализирано развитие на селските райони

3. Да насърчава сближаването на българската земеделска политика с Общата земеделска политика на ЕС, да подпомага развитието на селското стопанство и да допринася за укрепване на селските райони.

4. Да стимулира въвеждането на нови методи и ресурси за развитие на селските райони, като развива иновативна политика в селските райони.

5. Да спомага за развитието  на неземеделски икономически дейности, вкл.туризъм в селските райони.

6. Да създава и развива нови, по-качествени услуги в съответствие с нуждите на местното население/общност.
7. Да подпомага, активизира и разширява транснационалното взаимодействие, като участва в създаването и развитието на мрежи за сътрудничество.
8. Да насърчава обмена на опит между отделните местни инициативни групи в други селски райони на страната.

9. Да работи за засилване на местната идентичност на селските райони.

10.Да спомага за развитието на междуобщинското сътрудничество.

11.Да съдейства за увеличаване на местния капацитет и знание в Общините Гулянци и Плевен за придобиване на умения и постигане на обществена активност и за осигуряване на човешките ресурси, цялостно обезпечение на дейностите и за прилагане на Стратегията за Водено от общностите местно развитие.
12.Да работи за разширяване на достъпа до доходи за местните жители.

13.Да работи за подобряване на конкурентноспособността на типичните местни продукти.

14.Да работи за увеличаване на възможностите за подобряване участието и организацията на местната общност с цел по-добро развитие на селските райони.

15.Да работи и помага за изграждане на гражданско общество, демократизация и прозрачност в дейностите на централните и местни органи на управление чрез осъществяване на гражданска инициатива и сътрудничество с държавни институции, местни и регионални власти.
16.Да повишава образователното равнище на населението.

17.Да участва в национални и международни мрежи на местни инициативни групи за развитие на селските райони.

18.Да реализира проекти за интегриране на малцинства и групи в неравностойно положение в местната общност.

Чл. 8.
Сдружението ще използва следните средства и може да развива всякакви разрешени от закона дейности, за осъществяване и постигане на целите и задачите си: 

1. Създаване на обществени форуми за разработване на стратегии и програми за устойчиво развитие;

2. Разработване и управление на проекти насочени към добавяне на стойност към местни продукти и услуги; достъп до пазари чрез колективни дейности и разработване на пазарни ниши;

3. Съдействане за предоставяне на специализирана професионална подкрепа и предоставяне на финансови средства за стартиране и развитие на микро, малък и среден бизнес;

4. Подпомагане  членовете на сдружението и други заинтересовани лица за установяване на делови контакти и създаване на делови отношения в страната и чужбина;

5. Организиране  или съдействие при организирането на местни обществени мероприятия, като семинари, работни срещи, изложби, панаири и др. за популяризиране на местния потенциал;

6. Организиране на кампании за разясняване на законодателството, програмите и проектите за развитие на селските райони свързани с европейската интеграция;

7. Организиране на семинари, курсове, дискусии и други подобни образователни мероприятия за постигане на целите на сдружението;

8. Разработване на схеми и проекти, свързани с развитието на устойчиво земеделие, горско стопанство и алтернатевен туризъм;

9. Участие в международни мрежи на местни инициативни групи за развитие на селските райони;

10. Реализиране на проекти за интегриране на малцинства и групи в неравностойно положение в местната общност;

11. Организиране на издателска дейност, посредничество и партньорство със сродни сдружения в страната и чужбина;

12. Други дейности, които способстват за постигане на целите на Сдружението.

Предмет на  стопанската дейност
Чл. 9.
(1)  Извършваната от Сдружението стопанска дейност се подчинява на условията и  реда, определени със законите, регулиращи съответния вид  дейност.
(2) Приходите от дейността се използват за постигане на определените в настоящия Устав цели.
(3) Сдружението не разпределя печалба.
ГЛАВА ВТОРА - ОРГАНИ

Чл. 10. (1) Върховен орган на сдружението е Общото събрание.

(2) Управителен орган на сдружението е Управителният съвет. Управителният съвет може да създава помощни органи, във връзка с осъществуване дейността на сдружението.
Раздел първи - ОБЩО СЪБРАНИЕ

Състав

Чл. 11.
Общото събрание се състои от всички членове на сдружението.

Права на общото събрание
Чл. 12.
(1) Общото събрание:

1. изменя и допълва устава;

2. приема други вътрешни актове;

3. избира и освобождава членовете и председателя на Управителния съвет, определя числеността, продължителността на мандата и възнаграждението на членовете на Управителния съвет;
4. приема и изключва членове;
5.  взема решение за участие в други организации;

6. взема решение за преобразуване или прекратяване на сдружението;

7. приема основните насоки и програма за дейността на сдружението;

8. приема бюджета на сдружението;

9. взема решения относно дължимостта и размера на членския внос или на имуществените вноски;
10. приема отчета за дейността на управителния съвет;

11. отменя решения на другите органи на сдружението, които противоречат на закона, устава или други вътрешни актове, регламентиращи дейността на сдружението;
12. взема решение относно дължимостта и размера на членския внос или на имуществените вноски, като и реда за тяхното събиране.;
13. взема и други решения, предвидени в настоящия Устав.

(2) Решенията на общото събрание са задължителни за другите органи на сдружението.

(3) Решенията на органите на сдружението, които са взети в противоречие със закона, устава или предходно решение на общото събрание, могат да бъдат оспорвани пред общото събрание по искане на заинтересуваните членове на сдружението или на Управителния съвет, отправено в едномесечен срок от узнаването им, но не по-късно от една година от датата на вземане на решението.

(4) Решенията на общото събрание подлежат на съдебен контрол относно тяхната законосъобразност и съответствие с устава.
Свикване на общото събрание

Чл. 13.
(1) Общото събрание се свиква от управителния съвет по негова инициатива или по искане на една трета от членовете на сдружението в населеното място, в което се намира седалището на сдружението. Ако в последния случай управителният съвет в месечен срок не отправи писмено покана за свикване на общото събрание, то се свиква от съда по седалището на сдружението по писмено искане на заинтересуваните членове или натоварено от тях лице.

(2) Поканата трябва да съдържа дневния ред, датата, часа и мястото за провеждането на общото събрание и по чия инициатива то се свиква.

(3) Поканата се публикува на страницата на сдружението и се  поставя на мястото за обявления в сградата, в която се намира управлението на сдружението, най-малко седем календарни дни преди насрочения ден.

Кворум

Чл. 14.
Общото събрание е законно, ако присъстват повече от половината от всички членове. При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.

Провеждане

Чл. 15. 
(1) Общото събрание се открива от Председателя на Управителния съвет, а в негово отсъствие - от член на Управителния съвет, определен с решение на Управителния съвет.

(2) По предложение на откриващия, Общото събрание избира ръководство на събранието в състав - председател и протоколчик.

Право на глас

Чл. 16.
(1) Всеки член на общото събрание има право на един глас.

(2) Член на общото събрание няма право на глас при решаването на въпроси, отнасящи се до:

1. него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително;

2. юридически лица, в които той е управител или може да наложи или възпрепятства вземането на решения.

(3) Едно лице може да представлява само един член в общото събрание въз основа на писмено пълномощно. Преупълномощаване не се допуска.

Гласуване

Чл. 17.
(1) Гласуването на общото събрание е явно. Събранието може да реши да се гласува тайно.

Вземане на решения
Чл. 18. 
(1) Решенията на общото събрание се вземат с мнозинство от присъстващите.

(2) Решения по чл. 12, ал. 1, т. 1 и 7 се вземат с мнозинство 2/3 от присъстващите.

(3) По въпроси, които не са включени в обявения в поканата дневен ред, не може да се вземат решения.

Протокол

Чл. 19.
За всяко заседание на общото събрание се води протокол, който се подписва от председателя на събранието и протоколчика. Управителният съвет отговаря за редовното водене на протоколна книга за заседанията на общото събрание. Взетите решения задължително се вписват в протокола и се прочитат в края на заседанието.

Раздел втори - УПРАВИТЕЛЕН СЪВЕТ
Състав

Чл. 20. 
(1) Управителният съвет се състои най-малко от три лица - членове на сдружението. Юридически лица, които са членове на сдружението, могат да посочват за членове на управителния съвет и лица, които не са членове на сдружението.

(2) Членовете на управителния съвет се избират за срок до пет години. Член на Управителният съвет може да бъде преизбиран за нов мандат.

Чл. 21.
(1) Пълномощията на член на управителния съвет се прекратяват предсрочно:

1. при подаване на оставка;

2. при трайна обективна невъзможност да изпълнява задълженията си;

3. когато системно не изпълнява или нарушава изискванията на закона и устава;

4. когато злоупотребява с доверието и уронва доброто име на Сдружението;

5. при причинени вреди от неговите действия.

(2) При напускане по негово желание членът на Управителния съвет е длъжен да отправи предизвестие до управителния съвет в срок от три месеца. В срока на предизвестието управителният съвет свиква общото събрание за избор на нов член на Управителния съвет на Сдружението.

Правомощия на управителния съвет

Чл. 22.
Управителният съвет:

1. представлява сдружението чрез своя председател;

2. осигурява изпълнението на решенията на общото събрание;

3. разпорежда се с имуществото на сдружението при спазване изискванията на Устава;

4. подготвя и внася в общото събрание проект за бюджет;

5. подготвя и внася в общото събрание отчет за дейността на сдружението;

6. определя реда и организира извършването на дейността на сдружението и носи отговорност за това;

7. определя адреса на сдружението;

8. утвърждава щатното разписание на сдружението
9. взема решения по всички въпроси, които по закон или съгласно устава не спадат в правата на друг орган.

Заседания на управителния съвет. Свикване

Чл. 23.
(1) Заседанията на управителния съвет се свикват от председателя, който не по-късно от 3 дни преди заседанието изпраща писмена покана до всички негови членове, в която се посочват датата, часът, мястото и дневният ред на заседанието.

(2) Членовете на съвета незабавно докладват на председателя на управителния съвет за настъпили обстоятелства, които считат, че са от съществено значение за дейността на Сдружението.

(3) Председателят е длъжен да свика заседание на управителния съвет при писмено искане на една трета от членовете му. Ако председателят не свика заседание на управителния съвет в седмичен срок, то може да се свика от всеки един от заинтересуваните членове на управителния съвет. При отсъствие на председателя заседанието се ръководи от определен от управителния съвет негов член.

Кворум

Чл. 24.
(1) Управителният съвет може да взема решение, ако на заседанието му присъстват повече от половината от неговите членове.

(2) Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.

Провеждане

Чл. 25.
Заседанията на Управителния съвет се ръководят от Председателя, а в негово отсъствие - от член на съвета, определен по реда на чл. 23, ал. 3, изр. последно. Управителния съвет избира от състава си или възлага на трето лице да изпълнява функциите на протоколчик, който изготвя протокола за проведеното заседание.

Вземане на решения

Чл. 26.
(1) Решенията на управителния съвет се приемат с явно гласуване, освен когато съвета не реши друго. Решенията се вземат с мнозинство от присъстващите, а решенията по чл. 45, ал. 2 и чл. 22, т. 3 и 6 - с мнозинство от всички членове.

(2) Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на управителния съвет.

Протокол

Чл. 27.
За всяко заседание на Управителния съвет се води протокол, който се подписва от всички присъстващи членове на съвета, като се отбелязва как е гласувал всеки от тях по разглежданите въпроси. Членът на управителния съвет, който не е съгласен с решенията, вписва особеното си мнение в протокола.

Председател на Управителния съвет

Чл. 28.
(1) Председателят на Управителния съвет се избира от Общото събрание на Сдружението от членовете на същия съвет. С оглед провеждане заседанията на Управителния съвет, Председателят свиква и ръководи заседанията на управителния съвет, утвърждава дневния ред за заседанията.

(2) Председателят на Управителния съвет, извън правомощията по предходната алинея:

1. представлява Сдружението;

2. организира и осигурява законосъобразното изпълнение на решенията на Общото събрание и на Управителния съвет;

3. организира, ръководи и контролира пряко цялата текуща дейност на Сдружението;

4. изпълнява функциите на работодател по отношение на служителите на Сдружението в съответствие с трудовото законодателство;

5. периодично внася в управителния съвет отчети и информация за дейността на Сдружението;

(3) Председателят при осъществяване на функциите си сключва договори с трети лица, организира изпълнението и упражняването на правата и задълженията на Сдружението по тях, разваля и прекратява същите и изобщо извършва всички правни и организира изпълнението на всички фактически действия по договорите след решение на Управителния съвет, взето при спазване изискванията на чл. 26.

ГЛАВА ТРЕТА - ПРЕДСТАВИТЕЛСТВО

Представителство

Чл. 29. 
(1) Сдружението се представлява от Управителния съвет чрез неговия Председател.
Чл. 30.
По съдебни спорове между Сдружението и Управителния съвет, съответно членове на съвета, Сдружението може да се представлява и от избрани от общото събрание едно или няколко лица.

ГЛАВА ЧЕТВЪРТА - ЧЛЕНСТВО

Възникване на членство

Чл. 31.
(1) Членуването в сдружението е доброволно.

(2) Членове могат да бъдат физически и юридически лица.
Членове на Сдружението следва да са с постоянен адрес и/или да работят на територията на действие на „МИГ Гулянци - Плевен”, когато са физически лица или имат седалище и адрес на управление на територията на действие на „МИГ Гулянци - Плевен”, когато са юридически лица.

Член на Сдружението може да бъде и клон на юридическо лице, ако клонът е регистриран на територията на действие на „МИГ Гулянци - Плевен” най - малко 5 години преди подаване на заявление  за членство в Сдружението.

(3) Нов член на Сдружението се приема по писмена молба на кандидата за член на Сдружението с решение на Управителния съвет. Молбата се подава до Управителния съвет и се придружава с декларация, изразяваща съгласие с Устава на Сдружението. Управителният съвет я внася за разглеждане по реда на ал. 4.

(4) Молбата се разглежда на първото заседание на Управителния съвет след постъпването й.

(5) Приетите членове се вписват в специална книга на членовете на Сдружението, която съдържа името и адреса на члена, датите на възникване и прекратяване на членството му, основанията за прекратяване, както вида и размера на вноските и датата на тяхното изплащане.

Членски права и задължения

Чл. 32.
(1) Всеки член има право да участва в управлението на сдружението, да бъде информиран за неговата дейност, да се ползва от имуществото му и от резултатите от дейността му.

(2) Всеки член е длъжен да прави имуществените вноски, предвидени в Устава. Да внасят в срок годишен членски внос в размер, определен с решение на Общото събрание, 
(3) За задълженията на сдружението членът отговаря до размера на предвидените в устава имуществени вноски. Членът не отговаря лично за задълженията на сдружението.

(4) Членските права и задължения, с изключение на имуществените, са непрехвърлими и не преминават върху други лица при смърт, съответно при прекратяване. Изпълнението на членските задължения и упражняването на членските права може да бъде предоставено другиму с изрично нотариално заверено пълномощно. Изискването за форма на пълномощното не се прилага в случая на чл. 16, ал. 3 от Устава.

Прекратяване на членството

Чл. 33.
(1) Членството се прекратява:

1. с едностранно волеизявление до сдружението;

2. със смъртта или поставянето под пълно запрещение;

3. с изключването;

4. с прекратяването на юридическото лице с нестопанска цел;

5. при отпадане.

(2) Решението за изключване се взема от Общото събрание при поведение, което прави по-нататъшното членство несъвместимо.

(3) Решението за отпадане се взема от Общото събрание поради невнасяне на установените имуществени вноски и системно неучастие в дейността на Сдружението. Основанията за отпадане се констатират по ред и с документи, определени от Управителния съвет..

ГЛАВА ПЕТА – ИМУЩЕСТВО. ВНОСКИ

Имущество

Чл. 34.
(1) Имуществото на Сдружението се състои от право на собственост и от други вещни права, вземания, права върху обектите на интелектуална собственост, ценни книги, други права и задължения.

Източници на средства

Чл. 35.
Източници на средства на Сдружението са:

1. първоначални имуществени вноски на членовете;

2. членски вноски на членовете;

3. допълнителни и целеви вноски на членовете;

4. доходи от стопанската дейност на Сдружението;

5. дарения;

6. други постъпления.

Вноски
Чл. 36. Всички членове на Сдружението дължат годишен членски внос в размер, определен с решение на общото събрание, платим до 30 юни на годината за която се отнася.

Начин и срок на внасяне 

Чл. 37.
(1) Вноските се внасят в касата на Сдружението или по банкова сметка на Сдружението.

Чл. 38.
(1) По решение на общото събрание членовете на Сдружението могат да правят допълнителни и целеви вноски. В решението се определят целта, размера, начина и срока за внасяне.

Разходване на имущество

Чл. 39. (1) Сдружението може безвъзмездно да разходва имущество и да осъществява дейността, насочена за постигане на целите, определени в Устава.

(2) Подборът на лицата и начинът на тяхното подпомагане от Сдружението, се извършват в зависимост от целта и финансовите възможности на Сдружението, съгласно обявения ред и правилата за осъществяване на дейността. Информацията за реда, по който се извършва подборът, е общодостъпна и се вписва в централния регистър.

(3) За безвъзмездно разходване на имуществото на Сдружението е необходимо мотивирано решение, взето от Общото събрание с мнозинство 2/3 от всички негови членове, когато е в полза на:

1. лица от състава на Управителния съвет и техните съпрузи, роднините им по права линия - без ограничение, по съребрена линия - до четвърта степен, или по сватовство - до втора степен включително;

2. лица, били в състава на управителния му съвет до 2 години преди датата на вземане на решението;

3. юридически лица, финансирали Сдружението до 3 години преди датата на вземане на решение;

4. юридически лица, в които посочените лица в т. 1 и 2 са управители или могат да наложат или възпрепятстват вземането на решения.

(4) Сдружението не може да сключва сделки с лицата по ал. 3, т. 1, както и с юридически лица, в които посочените лица са управители или могат да наложат или възпрепятстват вземането на решения, освен ако сделките са в очевидна полза на Сдружението или са сключени при общи условия, публично обявени.

ГЛАВА ШЕСТА – СПЕЦИФИЧНИ РАЗПОРЕДБИ

Книги на сдружението

Чл. 40. (1) Сдружението води книги за протоколите от заседанията на колективните си органи. Ръководещият заседанието на колективния орган и лицето, изготвило протокола, удостоверяват и отговарят за верността на съдържанието му. Протоколите се изготвят при спазване изискванията на настоящия Устав.

(2) Сдружението води книга за членовете си, в която се вписват всички индивидуализиращи членовете признаци. За воденето на тази книга се прилага съответно разпоредбата на чл. 26.

(3) Членовете на сдружението и на Управителния съвет могат да се запознават със съдържанието на книгите на Сдружението и имат право да получават преписи и/или извлечения от същите.

Доклад за дейността

Чл. 41. (1) Сдружението изготвя доклад за дейността си веднъж годишно, който трябва да съдържа данни относно:

1. съществените дейности, изразходваните за тях средства, връзката им с целите и програмите на сдружението и постигнатите резултати;

2. размера на безвъзмездно полученото имущество и приходите от другите дейности за набиране на средства;

3. финансовия резултат.

(2) Докладът за дейността на Сдружението е публичен. Съобщението за неговото изготвяне, както и за мястото, времето и начина за запознаване с него, се публикува в бюлетина на централния регистър.

ГЛАВА СЕДМА - ПРЕОБРАЗУВАНЕ, ПРЕКРАТЯВАНЕ и ЛИКВИДАЦИЯ

Преобразуване

Чл. 42.
(1) Сдружението може да се преобразува в друг вид юридическо лице с нестопанска цел, да се влива, слива, отделя и разделя. Сдружението не може да се преобразува в юридическо лице с нестопанска цел за осъществяване на дейност в частна полза.

(2) Отговорността при отделяне или разделяне, както и членството при сливане, вливане или разделяне се уреждат съгласно разпоредбите на Закона.

Прекратяване

Чл. 43.
(1) Сдружението се прекратява:

1. с решение на Общото събрание

2. с решение на окръжния съд по седалището на сдружението в предвидените от закона случаи.

Ликвидация

Чл. 44. 
(1)  При прекратяване на Сдружението се извършва ликвидация.

(2) Ликвидацията се извършва от управителния орган или от определено от него лице по реда, предвиден в Закона.

Имущество след ликвидацията

Чл. 45. (1) Имуществото, останалото след удовлетворяването на кредиторите, се предоставя на друго или други юридически лица с нестопанска цел, определено за извършване на общественополезна дейност със същата или близка нестопанска цел, определено/и с решение на Общото събрание.

(2) Решението по ал. 1 се взема едновременно с вземане на решение за прекратяване на Сдружението.

(3) При липса на решение по ал. 2, имуществото се предоставя по решение на съда при спазване изискванията на Закона.

(4) Ако имуществото не бъде предоставено по реда на ал. 1 и 3, то се предава на общината, в която е седалището на Сдружението.

ГЛАВА СЕДМА - ЗАКЛЮЧИТЕЛНИ РАЗПОРЕДБИ

Чл. 46.
Навсякъде, където в Устава се използва понятието Закон, се има предвид действащия Закон за юридическите лица с нестопанска цел или нормативният акт, който отменя този закон и урежда учредяването, регистрацията, устройството, дейността и прекратяването на юридическите лица с нестопанска цел.

Чл. 47. 
За неуредени в този Устав въпроси се прилагат разпоредбите на Закона за юридическите лица с нестопански цели или на нормативните актове по предходния член.

Настоящият Устав се изготви в два еднообразни екземпляра – един за Сдружението и един за Плевенски окръжен съд.

УЧРЕДИТЕЛИ:

1……………………………………………………..            /……………………./

2……………………………………………………..            /……………………./

3……………………………………………………..            /……………………./

4……………………………………………………..            /……………………./

5……………………………………………………..            /……………………./

6……………………………………………………..            /……………………./

7……………………………………………………..            /……………………./

8……………………………………………………..            /……………………./

